**Nuorkauppakamari** on nuorten aikuisten kansainvälinen johtajuuden kehittämis- ja kouluttautumisjärjestö. Se ei liity kauppakamarilain perusteella toimivaan kauppakamarijärjestelmään eikä se ole poliittinen järjestö. Nuorkauppakamari pyrkii vaikuttamaan yhteiskuntaan kehittämällä jäsentensä johtamistaitoa, vastuullisuutta, yritteliäisyyttä, kansainvälisyyttä sekä verkostoja. Vaikutusta tehdään pääasiassa erilaisten projektien kautta, joiden aiheet nousevat jäsenistön paikallisyhteisöistä. Nuorkauppakamarin kansainvälisiä jäseniä ovat olleet esimerkiksi Bill Clinton, Charles Lindbergh, Kofi Annan, ruhtinas Albert, Jacques Chirac, Al Gore ja Howard Hughes. Nuorkauppakamarilaiset käyttävät itsestään lyhennettä JC tai JayCee, jotka tulevat englannin kielen sanoista Junior Chamber.

Suomen Nuorkauppakamarit ry
---------------------------

Suomen Nuorkauppakamarit ry on perustettu vuonna \*1957, ja se toimii nuorkauppakamaritoiminnan kansallisena kattojärjestönä. Suomen Nuorkauppakamarit ry:n jäseniä ovat paikallisyhdistykset, joita on yhteensä 65 kpl ympäri Suomen. Jäseniä niissä on noin \*2000, alumnit (kunniajäsenet ja ainaisjäsenet) mukaan laskettuna noin 5000. Suomen Nuorkauppakamarit ry:n toimintaa johtaa vuosittain valittava hallitus sekä sen virkailijat ja päälliköt, joista käytetään nimitystä Keskusliitto.

Nuorkauppakamarin jäseneksi voivat hakea kaikki alle 40-vuotiaat. Jäsenyys päättyy sinä vuonna, jolloin jäsen täyttää 40 vuotta tai kun jäsen eroaa tai hänet erotetaan. Paikalliset Nuorkauppakamarit tekevät laajaa paikallista yhteistyötä sekä käynnistävät ja tekevät erilaisia projekteja joko omalle jäsenistölleen tai yhteiskunnallisen vastuullisen muutoksen ja vaikuttamisen tarkoituksessa. Kamareissa on tarjolla kamariurasta kiinnostuneille erilaisia virkoja paikallisella, alueellisella, valtakunnallisella ja kansainvälisellä tasolla. Virkoja on muiden muassa puheenjohtajan, varapuheenjohtajan, tiedottajan, markkinoijan, rahastonhoitajan ja sihteerin tehtävät. Kaikkia virkoja nuorkauppakamarissa voi hoitaa ainoastaan kerran. Virkakausi kuhunkin virkaan on yksi vuosi. 

Kamarin jäsenyys on maksullinen. Paikalliset nuorkauppakamarit päättävät itse jäsenmaksunsa, joka vaihtelee kamareittain. Kamarit rahoittavat toimintaansa myös yhteistyökumppanuuksien kautta. Yhteistyöprojektit rahoittajaorganisaatioiden ja -yritysten kanssa voivat olla esimerkiksi konferenssien, yrittäjätilaisuuksien tai perhetapahtumien järjestämistä. Nuorkauppakamari järjesti esimerkiksi vuosien \*2003 ja \*2004 Linux Summit -tapahtumat. Muita projekteja ovat esimerkiksi vuotuiset kilpailut "Tuottava Idea", "Vuoden Nuori Johtaja" ja "Vuoden Nuori Menestyjä".

Vuonna \*2022 Suomen Nuorkauppakamarit toteuttaa ensimmäisen valtakunnallisen riippumattoman Johtajuusbarometrin, jonka tarkoituksena on tutkia millaista johtajuutta tulevaisuudessa tarvitaan ihmisten, organisaatioiden ja yhteiskunnan hyvinvoinnin ja elinvoimaisuuden takaamiseksi. Johtajuusbarometri toteutetaan yhteistyössä Työterveyslaitoksen kanssa.

Nuorkauppakamari on myös laajalti mukana yhteiskunnallisessa vaikuttamisessa. Yksi nuorkauppakamaritoiminnan merkittävimmistä yhteiskunnallisista saavutuksista on nykyisen työelämään tutustumisen (TET) käynnistäminen. Nuorkauppakamaritoiminnan ytimessä onkin vastuullisen muutoksen aikaansaaminen yhteiskunnassa usein talousnäkökulmasta ja näin nuorkauppakamari usein kehittää nuorten huomisen johtajien lisäksi myös yritysten vastuullisuutta. Nuorkauppakamari onkin monien yritysten kumppani yhteiskuntavastuun toteuttamiseen.

Nuorkauppakamariin voi liittyä paikallisen nuorkauppakamariyhdistyksen kautta. Yleensä jäsenyys aloitetaan koejäsenyydellä, jossa mm. mitataan aktiivisuutta ja sopivuutta puolin ja toisin. Runsas puolet jäsenistöstä toimii johtavassa asemassa tai yrittäjinä. Yhteistä kamareiden jäsenistölle on halu aktiiviseen henkilökohtaiseen kehittymiseen sekä verkostoitumiseen. 

Ansioituneen nuorkauppakamariuran tehneet nuorkauppakamarin jäsenet voivat saada kansainvälisen nuorkauppakamarijärjestön (JCI) ainaisjäsenyyden, eli senaattorin arvon. Senaattoreille on oma JCI Senate in Finland ry -yhdistys. Senaatin jäsenyyttä voi hakea JCI Senator -arvonimen saaneet.

Suomen nuorkauppakamarit valitsevat vuosittain menestyjiä tittelillä Vuoden Nuori Menestyjä. Tittelin saaneet osallistuvat kansainvälisen Nuorkauppakamarijärjestöjen kilpailuun JCI Ten Outstanding Young Persons of the World (JCI TOYP). Tittelillä on palkittu muun muassa Meeri Koutaniemi, Jaajo Linnonmaa, Alexander Stubb, Teemu Selänne, Karita Mattila, Tomi Björck ja Sofi Oksanen.

Kansainvälinen nuorkauppakamariverkosto
---------------------------------------

JCI:n logo.
Suomen Nuorkauppakamarit ry on osa kansainvälistä Junior Chamber Internationalia, joka toimii yli sadassa maassa. Nuorkauppakamarilla on maailmanlaajuisesti yli 150 000 jäsentä. Järjestö on peräisin Yhdysvalloista. Nuorkauppakamarijärjestön toimintaa ohjaavat yhteiset arvot (engl. JCI Creed):

*Uskomme, että*

* *usko hyvään antaa ihmisen elämälle merkitystä ja sisältöä;*
* *ihmisten keskeinen veljeys on kansojen riippumattomuutta tärkeämpi;*
* *taloudellinen oikeudenmukaisuus voidaan parhaiten saavuttaa vapaiden ihmisten toimesta vapaan yrittäjyyden kautta;*
* *hallinnon pitäisi nojata lakeihin eikä ihmisiin;*
* *arvokkainta maan päällä on ihmisen persoonallisuus;*
* *ihmiskunnan palveleminen on elämän parasta työtä.*

Vuoteen \*2021 saakka JCI Creedin virallisen suomennoksen ensimmäinen rivi kuului "usko Jumalaan" *(vrt. believe in God)* mutta nykyään suomennos kuuluu kansainvälisen tulkinnan mukaan "usko hyvään" *(vrt. believe in good)*. Suomennosta muokattiin sen alkuperäisestä, yli 100 vuotta vanhasta muodostaan vastaamaan nykypäivän tulkintaa, jossa usko hyvään ei automaattisesti tarkoita uskoa mihinkään (uskonnolliseen) jumalaan.

Suomen Nuorkauppakamarit ry:n puheenjohtajat
--------------------------------------------

|  |  |  |  |
| --- | --- | --- | --- |
| * 1957: Curt Vasström
* 1958: Curt Vasström
* 1959: Pekka Haarla
* 1960: Pekka Haarla
* 1961: Gustav Rosenlew
* 1962: Gustav Rosenlew
* 1963: Nisse Elfving
* 1964: Ilkka Äijälä
* 1965: Yrjö M. Lehto
* 1966: Simo Kaskimies
* 1967: Kari Bergman
* 1968: Tuomas Massinen
* 1969: Risto Rytökoski
* 1970: Rolf Zachariassen
* 1971: Reino Majala
* 1972: Asko Brax
* 1973: Erkki Aho
* 1974: Juhani Raunemo
* 1975: Heikki Pelkonen
* 1976: Ossi A. Saarinen
 | * 1977: Kirre Polama
* 1978: Harri Fagerström
* 1979: Markku Holopainen
* 1980: Kari Kaartamo
* 1981: Karl-Magnus Spiik
* 1982: Heikki Auvinen
* 1984: Dennis Selgson
* 1984: Antti Ahtola
* 1985: Erkki Laitinen
* 1986: Kristiina Vuoristo
* 1987: Harri Kainulainen
* 1988: Martti Paunu
* 1989: Heikki Korhonen
* 1990: Rainer Lassila
* 1991: Olli E. Juvonen
* 1992: Asko Männistö
* 1993: Pentti Kivi
* 1994: Petri Niskanen
* 1995: Timo Haapaniemi
* 1996: Rauno Lehtimäki
 | * 1997: Markku Tuomola
* 1998: Henri Nordblad
* 1999: Stefan Höglund
* 2000: Jouni Peltomaa
* 2001: Arto Turtiainen
* 2002: Petri Perankoski
* 2003: Jarmo Jalkanen
* 2004: Jari Haapaniemi
* 2005: Kaija Kuusela
* 2006: Timo Ketola
* 2007: Petri "Peetu" Lahtinen
* 2008: Jyrki "JJ" Lihr
* 2009: Petri Ovaska
* 2010: Miariikka Heikkinen
* 2011: Mika Tuomainen
* 2012: Jami Holtari
* 2013: Henna Väätäinen
* 2014: Irene Lamberg
* 2015: Johanna Lundán
* 2016: Mervi Vuorinen
 | * 2017: Jenni Rajahalme
* 2018: Lauri Valtonen
* 2019: Ellimaija Ahonen
* 2020: Michaela Palmberg
* 2021: Ari Saavalainen
* 2022: Mari Männistö
* 2023: Taru Mikkonen
* 2024: Aleksi Graf
 |

Lähteet
-------

1. ↑  Nuorkauppakamarin toimintaa \*1979 - Koulusta työelämään ([vanhentunut linkki]) *Suomen Nuorkauppakamarit - JCI Finland*. Viitattu 24.5.2017. (englanniksi)[vanhentunut linkki]
2. ↑  Nuorkauppakamarit valitsivat vuoden \*2011 nuoret menestyjät. Helsingin Sanomat 7.5.\*2011 sivu C 11
3. ↑  Vuoden Nuori Menestyjä \*2021 -voittajat valittu *Sähköinsinöörit - SIL ry*.  2.11.\*2021. Viitattu 22.12.\*2021. [vanhentunut linkki]
4. ↑  JCI Creed Kiteen nuorkauppakamari.  Arkistoitu 25.9.2011. Viitattu 13.3.\*2008.
5. ↑   Historiikkitoimikunta: "Puheenjohtajien vuosikatsaukset", *\*1957-\*1997 Historiikki, "40 vuotta hässäköinnin systematisointia"*, s. 76–92. Hansaprint, Turku: Suomen Nuorkauppakamarit ry, \*1997. ISBN 952-90-8380-7.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Nuorkauppakamari**.
* Suomen Nuorkauppakamarit ry verkkosivut
* Vuoden Nuori Menestyjä -kilpailun verkkosivut
* Vuoden Nuori Johtaja -projektin verkkosivut